Jahiseaduse muutmise seaduse eelnõu seletuskiri

**I Sissejuhatus**

Käesoleva eelnõuga muudetakse jahiseadust. Muudatuse eesmärgiks anda Eesti põllumeestele, eelkõige loomakasvatajatele ja mesinikele, õigus tappa ulukeid, kes ründavad nende vara või on otseseks ohuks inimeste elule ja tervisele.

**II Seaduse eesmärk ja eelnõu sisu**

Eestis valitseb täna olukord, kus mõnede suurkiskjate arv on kasvanud nii suureks, et nende tegevus toob kaasa suurt majanduslikku kahju ning ohustab teatud põllumajandusvaldkondade kestmist Eestis. Samal ajal ei anna tänased seadused võimalust omanikele kaitsta oma vara ulukite rünnete ja kahjustuste eest.

Eelnõuga viiakse jahiseadusesse sisse muudatused, mis annavad võimaluse omanikele oma vara ja elu kaitseks ohtlikke ulukeid surmata.

**III Eelnõu terminoloogia**

Eelnõu ei sisalda uusi, vähetuntud ega võõrkeelseid termineid.

**IV Eelnõu vastavus Euroopa Liidu õigusele**

Eelnõu ei ole seotud Euroopa Liidu õigusega.

**V Seaduse mõjud**

Eelnõu seadusena vastuvõtmise tulemusel paranevad oluliselt inimeste võimalused kaitsta oma vara ja elu ulukite poolt tekitatavate kahjude eest.

**VI Seaduse rakendamiseks vajalikud kulutused ja seaduse rakendamise eeldatavad tulud**

Eelnõul ei ole mõju Riigieelarvele.

Algatavad Riigikogu liikmed 22.01.2025

Rain Epler, Arvo Aller, Mart Helme, Varro Vooglaid, Rene Kokk